VEGA præsenterer

**Postrock-veteranerne i Tortoise vender tilbage til VEGA**

*De genre-nedbrydende instrumental-rockere vender tilbage til VEGA efter syv år. Oplev Chicago-bandets potente og sofistikerede univers i Lille VEGA d. 7. februar. Denne gang med et nyt og længe ventet album i bagagen.*Tortoise har gennem de sidste 25 år skabt musik, som har nedbrudt samtlige konventioner indenfor rock, jazz og eksperimenterende musik og afvist samtlige forsøg på kategorisering. Ironisk nok har bandet være genre-definerende på et væld af fronter, og mange vil mene, at bandet, sammen med Slint, Trans AM og Isotope 217, skabte termen ”postrock” og banede vejen for kunstnere som Mogwai, Do Make Say Think og Godspeed You! Black Emperor.

Tortoise har aldrig lagt sig fast på en bestemt lyd, og bandets nærmest stædige tilgang til kompositioner og udtryk har gjort, at gruppen konsekvent har været et skridt foran alle andre, der beskæftiger sig med eksperimenterende instrumental-rock, jazz og electronica. Over seks og nu snart syv albums har bandet formået at bidrage med noget helt nyt hver gang, de har delt deres univers med musikelskere verden over.

Dette skyldes ikke mindst et særegent og ekstremt intuitivt samspil og nærvær gruppens medlemmer imellem. En musikalsk samhørighed og forståelse som kun 25 års eksperimentering og improvisation kan afføde.

**Nyt album på Thrill Jockey til januar**Til januar ser et nyt album dagens lys, og det er det første fra Tortoise i næsten 7 år. Ifølge bandet selv har de på *The Catastrophist* formået at lave lyde og skabe et udtryk, som ikke findes andre steder i tidens musikalske landskab. Det er musik der i en tidsalder, hvor vores hjerner konstant bliver bombarderet med distraktioner og indtryk, minder os om, at der stadig er noget et eller andet sted derude, som er meget større, end vi kan fatte. Det eneste man skal gøre er at lytte.

Når Tortoise spiller live, er det en nærmest transcenderende oplevelse, hvor alle sanser stimuleres. Bandet stiller ofte op med uforudsigelige instrumenteringer, som både visuelt og lydmæssigt kaster lytteren ud på en udfordrende, men smuk kunstnerisk rejse. Vi glæder os til at præsentere og opleve Tortoise i VEGA den 7. februar 2016.

**Fakta om koncerten**

Søndag den 7. februar 2016 kl. 20.00

Lille VEGA, Enghavevej 40, 1674 Kbh. V

175 kr. + gebyr

[Læs mere om koncerten HER.](http://vega.dk/event/tortoise-19281)